1ο Ημερήσιο Γενικό Λύκειο Ιεράπετρας

 ΣΧ. ΕΤ. 2022-23

Αγαπητοί Γονείς

Με την ευκαιρία της έναρξης της καινούργιας σχολικής χρονιάς, η Διευθύντρια και ο Σύλλογος των Καθηγητών του 1ου Ημερήσιου Γενικού Λυκείου Ιεράπετρας, αναγνωρίζοντας τη δυσκολία της προσέλευσής σας στο σχολείο λόγω του φόρτου των υποχρεώσεών σας και κρίνοντας αναγκαία την επικοινωνία μας, επέλεξαν αυτόν τον τρόπο να επικοινωνήσουν μαζί σας. Πιστεύουμε πως ο ρόλος του σχολείου μπορεί να είναι αποτελεσματικός μόνο αν επιτευχθεί η ουσιαστική συνεργασία των εμπλεκομένων, δηλ. Καθηγητών, Γονιών, Μαθητών, μέσα στο πλαίσιο των διακριτών ρόλων τους. Γνωρίζουμε καλά πως η ηλικία των μαθητών είναι κρίσιμη, ενώ παράλληλα πολιορκούνται από παντοειδείς προκλήσεις που συχνά είναι καταστροφικές.

Η φετινή σχολική χρονιά ευτυχώς ξεκινά με πιο ευνοϊκές συνθήκες από ότι οι προηγούμενη. Οι καθηγητές που χρειάζονται για να αναπτυχθεί πλήρως το φετινό σχολικό πρόγραμμα έχουν τοποθετηθεί στο σύνολό τους από τις πρώτες μέρες του Σεπτεμβρίου και από άποψη βιβλίων και υλικοτεχνικών υποδομών είμαστε τακτοποιημένοι κατά το 100% .

**Αγαπητοί Γονείς**

Θεωρούμε ωφέλιμο να γίνει νέα υπενθύμιση για τα όργανα λαϊκής συμμετοχής που έχει θεσπίσει η Πολιτεία σε όλα τα επίπεδα της εκπαιδευτικής πυραμίδας. Στο επίπεδο του σχολείου λειτουργούν:

 η Σχολική Κοινότητα(με μερικές αρμοδιότητες της πρώην σχολικής επιτροπής)

 το Σχολικό Συμβούλιο

 ο Σύλλογος Γονέων και Κηδεμόνων

Η συμμετοχή σας σ’ αυτά και ιδιαίτερα στο τελευταίο πρέπει να είναι μαζική, αυτόβουλη, ανιδιοτελής, δημιουργική. Αλλά και κατ’ ιδίαν η συχνή παρουσία σας στο σχολείο, με διακριτικότητα, ενδιαφέρον, έλεγχο και παιδαγωγική αγάπη στα παιδιά σας, πάντα χωρίς υπερβολές, είναι επιβεβλημένη. Ο χρόνος της επίσκεψής σας είναι δική σας επιλογή. Θα πρέπει, όμως, να γνωρίζετε πως μπορείτε να συναντάτε όλους τους Καθηγητές σύμφωνα με **σχέδιο που έχει αναρτηθεί στην ιστοσελίδα του σχολείου ,σε δύο ημέρες την εβδομάδα αλλά και όποτε κρίνετε ότι υπάρχει ειδικός λόγος ,μετά από τηλεφωνική συνεννόηση.**

**Αγαπητοί Γονείς.**

Σύμφωνα με τη νομοθεσία, η φοίτηση των παιδιών Σας είναι αποκλειστικά ευθύνη δική σας. Εμείς, ωστόσο, υποχρεωνόμαστε εκ του Νόμου να δηλώνουμε στην αρμόδια Υπηρεσία την πρόωρη διακοπή φοίτησής τους . Θα πρέπει να γνωρίζετε πως οι απουσίες που μπορεί να κάνει ένας μαθητής δεν είναι αυθαίρετο δικαίωμά του. Αντίθετα, έχει υποχρέωση να παρακολουθεί τα μαθήματα απρόσκοπτα. Ο νομοθέτης αναγνώρισε, βέβαια, πως απρόβλεπτοι παράγοντες μπορούν κάποιες φορές να κρατήσουν το μαθητή μακριά από το σχολείο.

 Έτσι, σχετικά με τις απουσίες το ισχύον νομοθετικό πλαίσιο ορίζει γενικώς:

1. Ένας μαθητής ετησίως μπορεί να απουσιάσει, χωρίς πρόβλημα για την προαγωγή του, **μέχρι 114 ώρες**. Οι απουσίες αυτές δε χρειάζεται να δικαιολογούνται. Σε αυτές περιλαμβάνονται και περιπτώσεις σύντομης ασθένειας. Δε χρειάζεται σε αυτήν την περίπτωση να προσκομίζετε δικαιολογητικά ιατρού ή Κηδεμόνα. **ΕΙΔΙΚΑ ΦΕΤΟΣ ΛΟΓΩ ΚΟΡΩΝΟΪΟΥ ,όμως, καλό είναι να προσκομίζετε το χαρτί του γιατρού και να ενημερώνετε το σχολείο σε περίπτωση απουσίας όχι για δικαιολόγηση όσο για επιβεβαίωση του είδους της ασθενείας του παιδιού. Αν ,ο μη γένοιτο προκύψει θέμα κορωνοϊού, τότε οι απουσίες δικαιολογούνται για 5 ημέρες από τη μέρα που δηλώνεται η νόσηση. Για περισσότερες μέρες -σε περίπτωση παρατεταμένων συμπτωμάτων-** **χρειάζεται διάγνωση γιατρού.**
2. Χρειάζεται να προσκομίζετε σχετικά έγγραφα μόνο αν υπάρχει νοσηλεία σε δημόσιο Νοσοκομείο (εισιτήριο-εξιτήριο) για δικαιολόγηση απουσιών.
3. Επίσης, **δεν προσμετρώνται** απουσίες του μαθητή για αναγκαστική παρουσία σε δικαστήριο, λόγω εθελοντικής αιμοδοσίας, λόγω συμμετοχής τους σε προγράμματα μακροχρόνιας κινητικότητας στο εξωτερικό και σε αθλητικούς αγώνες επιπέδου εθνικής ομάδας.
4. Για τους μαθητές με χρόνιες ασθένειες καταχωρίζονται, αλλά **δεν προσμετρώνται** απουσίες μέχρι και **24 ημέρες** το διδακτικό έτος .

**Αγαπητοί Γονείς**

Είναι αναμενόμενο, για τους λόγους που προαναφέραμε, τα παιδιά συχνά να παρεκτρέπονται: **•χρησιμοποιούν βία, •δε σέβονται την περιουσία του σχολείου, •παρεμποδίζουν ποικιλότροπα τη λειτουργία του, •δεν προσέρχονται έγκαιρα σ’ αυτό, •απομακρύνονται αδικαιολόγητα απ’ αυτό.**

Πρώτιστα, μας ενδιαφέρει η αποκατάσταση των πραγμάτων **δια της πειθούς** **και της** **συνδρομής σας**. Είναι η πιο ενδεδειγμένη και αποτελεσματική μέθοδος. Η υποτροπή, όμως, επισύρει κυρώσεις που προβλέπονται από την κείμενη νομοθεσία.

Αγαπητοί γονείς

**Θεωρούμε επιβεβλημένο να μας γνωστοποιείτε οποιοδήποτε πρόβλημα υγείας, σωματικής, ψυχικής ή πνευματικής, για να μπορούμε να αντιμετωπίζουμε σωστά κάθε ενδεχόμενο κι όχι να βρισκόμαστε μπροστά σε απρόοπτα.** Το σχολείο μας στελεχώνουν αξιόλογοι άνθρωποι, εξαίρετοι επιστήμονες, αδιαμφισβήτητοι παιδαγωγοί που καταβάλλουν αγόγγυστα φιλότιμες προσπάθειες να ανταποκριθούν στις απαιτήσεις των καιρών. Πραγματικά, αξίζουν της εμπιστοσύνης σας. Αν καμιά φορά ανακύψουν ζητήματα, η συνάντησή σας με τον υπεύθυνο ή τη Διευθύντρια θα διαλύσει την όποια παρεξήγηση.

Προσεχώς, θα σας καλέσουμε στο Σχολείο για λεπτομερή ενημέρωση σχετικά με τις αλλαγές, ιδιαίτερα στον τρόπο εξέτασης των Πανελλαδικώς εξεταζομένων μαθημάτων από το σχ. Έτος 2023-24, για τον τρόπο διδασκαλίας και αξιολόγησης των μαθητών.

Με τις σκέψεις αυτές σας ευχόμαστε οικογενειακή υγεία και ευτυχία, να καμαρώνετε τα παιδιά σας, που είμαστε σίγουροι ότι θα σας κάνουν περήφανους.

 Ιεράπετρα, 10/10/2022

 Η ΔΙΕΥΘΥΝΤΡΙΑ

 ΣΟΦΙΑ Ι. ΚΟΝΤΑΞΑΚΗ